**Utkast til NKKs overordnede strategi:**

# STRATEGIER FOR NORSK KENNEL KLUB 2014 – 2018

## Norsk Kennel Klubs formål

Lover for Norsk Kennel Klub, vedtatt av Representantskapet 24.april 2010, beskriver NKKs formål i § 1-2:

*«NKK har til formål å ivareta hundens og hundeholdets interesser i Norge, samt å bidra til å fremme positive aktiviteter med hund og utviklingen av den enkelte hunderase. NKK skal også arbeide for etisk og praktisk riktig behandling av hunder, og for at avl av hunder skjer i ønsket retning, både når det gjelder rasestandard og rasenes sunnhet. NKKs formål søkes nådd gjennom at NKKs organer og medlemsklubbene arbeider for NKKs formål på sine områder innenfor de rammer som gjelder for NKK nasjonalt og NKKs internasjonale forpliktelser.»*

## Visjon/formål

*«Ivareta hundens og hundeholdets beste»*

Hunder har eksistert i flere tusen år. Hund engasjerer og gleder, og skal være et positivt bidrag i samfunnet.

Norsk Kennel Klub har som visjon og formål å ivareta hundens og hundeholdets beste, slik at hunden kan ha en naturlig, ønsket og lykkelig plass i vårt liv og samfunn.

Vi jobber for formålet i aktivt samarbeid med andre – i egen organisasjon og i nordisk og internasjonale kynologiske organisasjoner og med eksterne samarbeidspartnere.

## Verdier

**\* Engasjerende**

Med engasjerende mener vi:

* at NKK arbeider for at hundehold skal være en spennende og engasjerende aktivitet.
* at medlemskap og tillitsverv i NKK-systemet skal oppleves som meningsfylt, lærerikt og engasjerende.
* at NKK viser seg i media og i samfunnet med tydelige holdninger og meninger.

**\* Inkluderende**

Med inkluderende mener vi:

* at alle hundeeiere skal være tilknyttet NKK fordi de føler de har noe igjen for det. I NKK skal det være plass for alle interesser innen hundesport.
* at NKK arbeider for inkludering av hund og hundehold som en naturlig del av samfunnet.

**\* Kunnskapsrik**

Med kunnskapsrik mener vi:

* at NKK arbeider for at Norge skal være et foregangsland for kunnskap om og interesse for hund.
* at NKK er den fremste fagekspert på hund i Norge.

**\* Offensiv**

Med offensiv mener vi:

* at NKK skal være premissleverandør og part i alt som har med hund å gjøre i det offentlige Norge. NKK fronter hundeeiernes interesser og hundens plass i samfunnet.
* at NKK aktivt bidrar til å gjøre sine medlemsklubber gode.

**\* Serviceinnstilt**

Med serviceinnstilt mener vi:

* at NKK skal oppleves som lett tilgjengelig for forbund, klubber og enkeltmedlemmer.
* at alle som henvender seg til NKK skal oppleve at de får rask og god hjelp uansett hvordan de velger å ta kontakt.

**\* Åpen**

Med åpen mener vi:

* at NKK skal være en transparent organisasjon og vektlegger tilgjengelighet og åpenhet i sin dialog med enkeltmedlemmer, klubber, forbund og allmennheten
* at NKK skal etterstrebe å gjøre relevant informasjon offentlig.
* at NKK er åpen om utfordringer vedrørende hundehelse.
* at NKK gir pressen og andre instanser informasjon også i vanskelige og negative saker.
* at NKK i forkant informerer pressen og andre instanser om utfordrende saker.

## Norsk Kennel Klubs løfte

**«Hund til nytte og glede»** er NKKs løfte. Dette fordi hund er viktig for menneskers psykiske og fysiske helse og gir ekstra verdi, glede og selskap i hverdagen.

Hund har også mange nyttefunksjoner i samfunnet; redningshunder, tjenestehunder, servicehunder, førerhunder, jakthunder og ettersøkshunder.

Hund til nytte og glede gjelder også for hundene. God dyrevelferd og helse hos hundene er derfor helt avgjørende. En psykisk og fysisk frisk hund som får god omsorg og hensiktsmessig utfoldelse har de beste forutsetninger for å bli en god hund for sin eier.

## Norsk Kennel klubs oppdrag

NKKs oppdrag er å arbeide for etisk og praktisk riktig behandling av hunder, og for at avl av hunder skjer i ønsket retning, både når det gjelder rasestandard og rasenes sunnhet.

Oppdraget er omfattende og avgjørende for å kunne oppfylle NKKs formål og visjon, og vårt løfte både for hundeeierne og hundene som levende individer.

## Norsk Kennel Klubs kjerneverdier

NKKs kjernevirksomhet utledes først og fremst av NKKs formål, samt vedtatte verdier og mål. Vedtatte tiltak og planer må også tas hensyn til da mange oppgaver er av langsiktig karakter, eksempelvis vedtak om at raseklubbene skal utarbeide rasespesifikke avlsstrategier.

NKK har sin kjernevirksomhet innenfor følgende områder:

* Ivareta hundens interesse – dyrevelferd, avl og helse er viktige stikkord
* Ivareta hundeholdets interesse – fronte dyrevelferd og retten til å holde hund er vesentlige stikkord
* Fremme positive aktiviteter med hund – viktig for dyrevelferd
* Raseavl og helse – ivareta rasenes funksjon tilpasset bruk, helsedata og data for å kunne vurdere avlsresultater, og motvirke potensielle eksteriøre og mentale overdrivelse som truer hundens sunnhet er vesentlige elementer
* Arbeid gjennom NKKs organer og medlemsklubber/forbund – tilgjengelighet av registrerte og kvalitativt gode avlsdata, medlemsdata, statistikk, fellesfunksjoner for klubber/forbund, komiteer og utvalg er viktige stikkord
* Nasjonale og internasjonale forpliktelser og samarbeid – Nordisk og internasjonalt samarbeid, promotere og påvirke FCI er viktige stikkord.

## Strategier for å oppnå formål og visjon

Vi har valgt 5 strategier som skal sikre at vi oppnår NKKs formål og visjon:

* I forkant
* For dyrevelferd
* For hundeeierne
* Kvalitet i alle ledd
* I samhandling

# I forkant

Vi forstår raseavlens, hundeeieres, medlemsklubbenes utfordringer og behov. Ansvaret for dyrevelferd, avl og helse ligger hos raseklubber, oppdrettere og hundeeiere.

Vi tilrettelegger for at hundeeiere, oppdrettere og raseklubber ivaretar sitt etisk og praktiske ansvar for behandling av hunder, at utviklingen av rasene skjer i tråd med rasestandard og rasenes sunnhet.

Vi arbeider for å skape politisk forståelse av hundens verdi og for rettigheter og mulighet til å holde hund, utfolde seg med hund og opptre med hund i det offentlige rom.

#### Ambisjonsnivå

* Vi benytter varierte og effektive kommunikasjonskanaler for å fremme forståelse og kunnskap om hund og hundehold.
* Vi bidrar i større grad til forskning og utvikling av raseavl og god helse for hunderasene.
* Våre IT systemer er lagt til rette for kunnskapsdeling, gode avls og helsedata og videreutvikling i tråd med behov og prioriteringer.

#### Begrunnelse

Kunnskap er en viktig forutsetning for at hundeeiere, oppdrettere og raseklubber skal kunne ivareta hundene og rasenes utvikling på en god og ønsket måte.

Ansvarlige og dyktige hundeiere, oppdrettere, klubber og forbund bidrar til å profilere hunden i samfunnet og skape politisk forståelse for hundesaken. Vi må tenke nytt og mer offensivt i måten vi tilrettelegger og profilerer hunden og hundeholdet på.

# For dyrevelferd

Vi fronter dyrevelferd i samfunnet og taler hundens sak. Vi vil ivareta mangfoldet og toleranse for dette.

Mulighet for hundene til å ut utøve naturlig atferd står sentralt i hele organisasjonen og vi tilrettelegger for generelle aktiviteter med hund og aktiviteter tilpasset rase.

Vi tar et felles ansvar for å fremme sunne og friske hunder og motvirke potensielle eksteriøre og mentale overdrivelse som truer hundens sunnhet.

#### Ambisjonsnivå

* Hunders rettssikkerhet blir ivaretatt..
* Aktivt arbeid med «Breed Spesific Instructions» i raseklubber og i eksteriørbedømmelser viser positive resultater på utsatte hunders helse.
* Gjennom samarbeid med veterinærer, hundeeiere og oppdrettere har vår kunnskap om hunders levealder, helse og dødsårsak økt.
* IT systemene støtter arrangementer/aktiviteter med hund og bidrar til gode data til avlsarbeidet om fysisk og mental helse og bruksegenskaper.

#### Begrunnelse

Episoder i samfunnet viser dessverre at hunder lett «trekker det korteste strået» i konfliktsaker.

Eksteriøre og mentale overdrivelser kan true hunders sunnhet og velferd, og hunders anseelse i samfunnet. Kvalitetssikrede og gode data om helse, mentalitet og bruksegenskaper er viktig for å kunne drive god raseavl.

# For hundeeierne

Norsk Kennel Klub er hundeeiernes organisasjon. Sammen jobber vi for at alle hundeeiere ønsker å være medlem i en av NKKs klubber og forbund.

NKKs regioner, klubber og forbund jobber aktivt for at hundeiere skal føle tilhørighet til hundemiljøet og kunne drive aktivitet med hund i sitt nærmiljø.

Vi tilrettelegger for brukervennlig informasjon og tjenester for hundeeiere.

#### Ambisjonsnivå

* Klubb- og medlemssystemet er lagt til rette for enkel og effektiv kommunikasjon med og oppfølging mot medlemmene.
* Nye medlemmer kan enkelt melde seg inn i klubb eller forbund på en enkel måte og uten bistand fra NKK, klubb eller forbund.
* NKKs nettside oppleves som brukervennlige og med god kvalitet.

#### Begrunnelse

Vi har et stort potensiale til å få flere hundeeiere som medlem i NKKs klubber og forbund. Det er behov for at medlemssystemet i større grad støtter arbeidet i klubber og forbund i deres arbeid med medlemsrekruttering og oppfølging.

# Kvalitet i alle ledd

Kvalitet er å møte enhver henvendelse på en imøtekommende måte. Kvalitet er å stille gode spørsmål og gi relevant informasjon. Kvalitet er å følge retningslinjer og regelverk. Kvalitet er å møte hverandre med respekt og tillit.

Vi forbedrer og effektiviserer våre tjenester og vår måte å jobbe på.

Vi tilrettelegger for godt kvalifiserte og profesjonelle tillitsvalgte, arrangører og ansatte.

Vi opptrer med forutsigbarhet og fremstår som en samlet organisasjon på tvers av klubber, forbund, regioner og administrasjon.

#### Ambisjonsnivå

* Gjennom kontinuerlig forbedring har administrasjonen oppnådd bedre kvalitet og høyere produktivitet.
* Fokus på kvalitet i alle ledd har ført til færre konflikter internt i klubber og mellom utstillere, og færre klager på regelbrudd.
* Våre IT systemer er tilrettelagt for å sikre kvalitetskontroller i tråd med retningslinjer og regelverk.

#### Begrunnelse

Vi erkjenner å ha forbedringspotensial både i forhold til kvalitet og kultur i flere ledd av organisasjonen. Økt kompetanse om og etterlevelse av retningslinjer og regelverk, samt i vår tilnærming til kommunikasjon og konfliktløsning vil kunne frigjøre ressurser i ulike deler av organisasjonen som kan benyttes til økt produktivitet.

# I samhandling

Vi jobber sammen på tvers av ulike deler av organisasjonen for å oppfylle Norsk Kennel Klubs visjon og formål.

Sammen bygger, anvender, deler og videreutvikler vi organisasjonens kompetanse.

Vi tilrettelegger for gode samarbeidsarenaer internt i organisasjonen og med våre samarbeidspartnere.

Vi legger vekt på godt samarbeid i Norden og internasjonalt med FCI.

#### Ambisjonsnivå

* Våre saksbehandlings- og høringssystemer er revidert på bakgrunn av behovene i organisasjonen
* IT systemene er tilrettelagt for økt samhandling og kompetansedeling mellom klubber og forbund
* Vi har etablert økt samarbeid på relevante områder innen Norden

#### Begrunnelse

NKK vil profitere på bedre samhandling og samarbeid mellom ulike deler i organisasjonen. Mange saker sendes på høring i organisasjonen og det er behov for økt respons og gjennom dette økt innflytelse på flere områder. Bedre tilrettelagte IT løsninger vil kunne gi viktige forbedringer og samhandling for klubber og forbund i forbindelse med arrangementer og aktiviteter. Utvidet samarbeid i Norden vil kunne gi viktige gevinster på dyrevelferd og helse.